આ ઘંટ-ઘંટડીનો ક્યાં અને શું ઉપયોગ થતો હતો અને અત્યારે પણ થાય છે. ટૂંકમાં જાણીએ તો દેવસ્થાનોના આંગણામાં ઘંટ લટકાવવામાં આવે છે. બૌદ્ધ ધર્મીઓ સ્તૂપઘંટને અતિપવિત્ર માને છે. જૈનધર્મમાં પૂજન-અર્ચન પદ્ધતિમાં ઘંટ જરૂરી મનાય છે. કદાચ ભક્ત પોતાના આાગમનની જાણ ઘંટ વગાડી ભગવાનને કરતો હશે! આરતી વેળાનો ઘંટનાદ, વાજિંત્ર ધ્વનિ મંદિરના વાતાવરણને પવિત્ર, જાગૃત અને સક્રિય બનાવે છે, ટૂંકમાં કહી શકાય કે ઘંટ લોકસંપર્કનું સાધન છે. ઘંટનું કિશોર સ્વરૂપ ટોકરી અને બાળસ્વરૂપ ઘંટડી છે. પાલતુ જાનવર અને ગાયના ગળામાં રણકતી ઘંટડી બાંધવામાં આવે છે, જેથી તેનું આવન-જાવન ધ્યાનમાં આવે. સ્વિટ્ઝર્લેન્ડ જેવા પશુપાલક દેશોમાં બધી જ ગાયોના ગળામાં ઘંટડી બંધાતી, તેનાં ટોળાંનાં જતાં-આવતાં મધુર ધ્વનિની સુરાવલી સર્જાય છે. સ્ત્રીઓના અલંકારોમાં, ચિત્ર-શિલ્પકારોની કલામાં, પવિત્ર ધાર્મિક પત્રોમાં ઘંટનાં વિવિધ સ્વરૂપો કલાત્મક રીતે મુકાય છે, જે સ્વાગત, પ્રેમ અએ ઊર્મિની નિશાની છે.